Üks tähelepanek seoses 9. klassi eksamiga: ülesannete koostajad ei tohiks teha eksamitöödesse vigu ja ülesanded peaksid olema ikka elulised. Eksamiülesannete valmimisprotsess (ideest eksamitööni õpilase laual) on väga pikk ja selle protsessi kulgemine ei sõltu ühest-kahest, vaid ikka  kümnetest inimestest. Otse loomulikult ei tekita ükski selles vastutusrikkas töös osalev inimene tahtlikult eksamitöösse vigu, aga inimlikku või ka tehnilist eksimust me 100% välistada ei saa. Kui peetakse silmas eelmise aasta põhikooli eksamitöösse sattunud täheviga, siis see oli puhtalt trükkimise, mitte ülesannete koostajate näpukas.  Elulised ülesanded on olnud ja on ka edaspidi eksamitööde lahutamatu osa. Paraku on ka see kahe otsaga probleem  kõik osapooled (õpilased, õpetajad, lapsevanemad jne)  saavad aru nende ülesannete vajalikkusest, aga samas ei oska väga paljud õpilased õpetajate jõupingutustele vaatamata neid lahendada. Meie õppekirjanduses on selliseid ülesandeid vähevõitu ja enamus õpetajad ei jõua/ei taha ka ise selliseid ülesandeid välja mõtelda. Nii olemegi fakti ees  ülesandeid on vaja, aga pole kusagilt võtta.  Koolielu portaalis võiks jätkata eluliste matemaatikaülesannete koostamise võistlust/konkurssi ning seda nii õpilasetele, õpetajatele ja miks ka mitte kõikidele teistele  asjast huvitatutele.